SKRIFTLIG FORESPØRGSEL E-2313/99

af Ari Vatanen (PPE-DE) til Kommissionen

(13. december 1999)

Om: Sikkerhed ved jernbanetransport i EU-lande

Lastvognstrafikken i EU-landene er steget betydeligt i løbet af de sidste årtier. I 1970 foregik en tredjedel af godstransporten ad bane, men sidste år kun 14 %. Det er dog vigtigt at åbne for konkurrence inden for jernbanetransport, for at godstransporten i stigende grad overgår til at blive ske ad jernbane. Ved at favorisere jernbanetransporten vil kødannelserne på vejene og miljøgener, som skyldes trafikken, blive mindsket.

Man regner med, at en forbedret konkurrenceevne for jernbanerne vil afhjælpe transportproblemerne i Europa. En liberalisering af konkurrencen må ikke ske på bekostning af togsikkerheden, men f.eks. bør vedligeholdelsen af skinnerne holdes adskilt fra den øvrige transportaktivitet.

Hvilke foranstaltninger har Kommissionen truffet for at sikre en endnu sikrere jernbanetransport i EU-landene?

Svar afgivet på Kommissionens vegne af Loyola de Palacio

(27. januar 2000)

Jernbaner er efter deres art og i kraft af deres driftsprocedurer et overordentlig sikkert transportmiddel. Selv hvis man medtager alle dødsfald som kan sættes i forbindelse med banedrift, herunder selvmord og ulykker i niveauskæringer, ligger antallet af dødsfald i banetrafikken pr. trafikenhed på

omkring en fjerdedel af det tilsvarende tal for vejtrafikken. I persontrafikken ligger antallet af omkomne passagerer pr. personkilometer på omkring en tyvendedel af det tilsvarende tal for personbiler. Antallet af omkomne ansatte i banegodstransporten kan anslås til cirka en tyvendedel af antallet i vejgodstransporten. Disse tal viser at banerne vurderet på alle måder er adskilligt sikrere end vejtransport, hvilket vil sige at foranstaltninger hvorved det lykkes at føre trafikarbejde der nu udføres på vejene, over på banerne, uden nogen tvivl kan medføre et fald i det samlede antal tilskadekomne og dræbte i trafikken.

Derfor bekymrer der i høj grad Kommissionen at banernes markedsandel er faldet til omkring 40 % af niveauet i 1970. I 1997 lå banernes andel af al overfladetransport inden for EU (inklusive kystfart) på 8,6 %, og andelen af transporten til lands var som anført 14,4 %.

En forbedring af banernes konkurrenceevne der indebærer at jernbanesektoren kan yde den service som nuværende og potentielle kunder efterspørger, ville være et væsentligt skridt til at få den trafik der kan benytte banerne, til også at gøre det. Når baneinfrastrukturpakken, som Rådet nåede til enighed om den 10. december 1999, bliver gennemført, vil der være taget et væsentligt skridt til at tilrettelægge forhold der gør dette muligt. Forslaget indeholder også en bestemmelse om at et organ der er uafhængigt af jernbaneselskaberne, skal fastlægge sikkerhedsstandarder der kan skabe tillid til sikkerhedsprocedurerne.

Kommissionen er klar over at der er behov for at tilvejebringe forsvarlige sikkerhedsstandarder på EF-plan. Med dette formål har den gennemført et omfattende arbejde på to felter. For det første indeholder Kommissionens nylige forslag til et direktiv(1) om interoperabilitet for konventionelle tog bestemmelser om udarbejdelse af tekniske standarder og om at bemyndigede organer skal certificere jernbaneudstyr. Det forpligter medlemsstaterne til regelmæssigt at kontrollere drift og anvendelse af certificeret jernbaneudstyr. For det andet har Kommissionen undersøgt hvilke sikkerhedsregler og -standarder der gælder for europæiske jernbaner. Den endelige rapport vil foreligge om kort tid og med den i hånden kan man vurdere hvilken yderligere indsats der er behov for på EF-plan.

(1) KOM(1999) 617 endelig udgave.